Vuoropuhelu (Unkari)
Historia

Vuoropuhelu oli alkujaan Lehet Más a Politika (’Politiikka voi olla erilaista’) -nimisen viherpuolueen (nyk. LMP) sisäinen ryhmittymä, joka ajoi puoluekokouksessa marraskuussa 2012 yhteistyötä Yhdessä-liittouman kanssa. Ryhmä ja sen mukana puolueen kahdeksan istuvaa parlamentin jäsentä erosivat puolueesta ja perustivat oman puolueen 3. helmikuuta 2013. Puolue ja puolueeksi rekisteröitynyt Yhdessä-liittouma ilmoittivat 3. maaliskuuta 2013 vaaliliitosta tuleviin vuoden 2014 parlamenttivaaleihin.
Vuoden 2014 parlamenttivaaleissa Vuoropuhelun vaaliliitto, johon kuului Yhdessä-puolueen lisäksi kolme muuta oppositiopuoluetta (Unkarin sosialistinen puolue, Unkarin liberaalipuolue, Demokraattinen Koalitio), ei onnistunut päätavoitteessaan eli Fidesz-johtoisen hallituskoalition kaatamisessa, mutta Vuoropuhelu sai parlamenttiin yhden oman edustajan.
Myös saman vuoden europarlamenttivaaleissa Vuoropuhelu, vaaliliitossa Yhdessä-puolueen kanssa sai yhden edustajanpaikan, koska listan kärkiehdokas, Yhdessä-puolueen Gordon Bajnai ei halunnut ottaa mandaattia vastaan vaan luovutti sen listan toisena olevalle Vuoropuhelun Benedek Jávorille, joka alusta alkaen oli johtanut Vuoropuhelua yhdessä Tímea Szabón kanssa. Vuosien 2019 ja 2024 europarlamenttivaaleissa Vuoropuhelu ei enää ole saanut omia ehdokkaitaan läpi.
Vuoden 2018 parlamenttivaalien lähestyessä oppositiopuolueet sopivat laajasta yhteisrintamasta ja esivaaleista, joilla valittaisiin yhteinen pääministeriehdokas. Vuoropuhelu valitsi syksyllä 2017 tähän esivaaliin ehdokkaakseen Gergely Karácsonyn, joka vuonna 2014 oli valittu toiseksi puheenjohtajaksi Tímea Szabón rinnalle. Karácsonyn taakse asettui myös Unkarin sosialistipuolue MSZP, ja puolueet päättivät asettaa vaaleihin yhteisen listan. Liittouma sai vaaleissa 11,91 % äänistä ja nousi siten parlamentin kolmanneksi suurimmaksi ryhmäksi. Vuoropuhelun ehdokkaita pääsi läpi kolme, Tímea Szabó, Bence Tordai ja Gergely Karácsony, viimeksimainittu kuitenkin luopui paikastaan ja hänen tilalleen nousi Olivio Kocsis-Cake. Ryhmään liittyivät myös liberaalipuolueen Anett Bősz ja MSZP:n Sándor Burány, ja täten saatiin kokoon parlamenttiryhmän statukseen vaadittavat viisi edustajaa. Anett Bősz erosi kuitenkin ryhmästä linjakysymysten ja tukia koskevien erimielisyyksien vuoksi. Tämän jälkeen sitoutumattomana parlamenttiin tullut Tamás Mellár liittyi ryhmään pelastaakseen sen statuksen ja opposition yhteistyön mahdollisuudet.
Vuoden 2022 parlamenttivaaleihin Vuoropuhelu osallistui laajassa opposition vaaliliitossa yhdessä viiden muun puolueen kanssa ja sai parlamenttiin viisi edustajaa. Kokonaisuutena vaalit olivat oppositiolle jälleen pettymys, ja niiden jälkeen Vuoropuhelun puoluejohto ilmoitti jättävänsä tehtävänsä uudelle sukupolvelle. Puoluetta pitkään Tímea Szabón kanssa johtanut Gergely Karácsony, puolueen ylivoimaisesti tunnetuin kasvo ja Budapestin ylipormestari, luopui tehtävästään antaen tukensa Bence Tordaille, joka valittiin seuraavaksi kaksivuotiskaudeksi Vuoropuhelun johtoon. Tímea Szabón tilalle valittiin Rebeka Szabó. Vuonna 2024 Vuoropuhelun johtoon valittiin tehtävässään jatkavan Rebeka Szabón rinnalle Richárd Barabás.